CELEX: 62008TN0368
Language: lt
Date: 2008-08-26 00:00:00
Title: Byla T-368/08 2008 m. rugpjūčio 26 d. pareikštas ieškinys byloje Atlantean prieš Komisiją

22.11.2008   
            
            
               LT
            
            
               Europos Sąjungos oficialusis leidinys
            
            
               C 301/43
            
         2008 m. rugpjūčio 26 d. pareikštas ieškinys byloje Atlantean prieš Komisiją
   
   (Byla T-368/08)
   (2008/C 301/74)
   Proceso kalba: anglų
   Šalys
   
      Ieškovė: Atlantean Ltd (Kilibegsas, Airija), atstovaujama solisitorių M. Fraser, D. Hennessy, SC G. Hogan, baristerių E. Regan ir C. Toland
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Panaikinti 2008 m. birželio 26 d. Komisijos sprendimą C(2008) 3236, skirtą Airijai atsakant į pastarosios prašymą dėl Atlantean.
            
         
               —
            
            
               Priteisti iš Komisijos ieškovės šiame procese patirtas bylinėjimosi išlaidas.
            
         Ieškinio pagrindai ir pagrindiniai argumentai
   Šioje byloje ieškovė pareiškė ieškinį, kuriuo prašo iš dalies panaikinti 2008 m. birželio 26 d. Komisijos sprendimą C(2008) 3236, galutinis, kuriuo buvo atmestas Airijos prašymas padidinti ieškovės laivo Atlantean pajėgumus pagal ketvirtąją daugiametę orientavimo programą (MAGP IV), taikomą siekiant pagerinti ilgesnių nei dvylikos metrų ilgio laivų saugą, navigaciją jūroje, higieną, produktų kokybę ir darbo sąlygas. Pirmasis, 2003 m. balandžio 4 d. Komisijos sprendimas 2003/245/EB (1), kuriuo buvo atmestas Airijos prašymas, buvo panaikintas 2006 m. birželio 13 d. Pirmosios instancijos teismo sprendimu tiek, kiek jis buvo taikomas ieškovės laivui Atlantean
       (2).
   Grįsdama savo reikalavimus, ieškovė nurodo, kad ginčijamas sprendimas buvo priimtas remiantis ne Tarybos sprendime 97/413/EB (3), kurį ji laiko tinkamu teisiniu pagrindu, išdėstytais kriterijais, o taikant Tarybos reglamento 2371/2002/EB (4) 11 straipsnio 5 dalį. Todėl ieškovė teigia, kad Komisija ne tik neturėjo kompetencijos priimti sprendimą, tačiau ji taip pat pažeidė negaliojimo atgal, teisinio tikrumo ir teisėtų lūkesčių apsaugos principus, nediskriminavimo ir vienodo požiūrio principus bei proporcingumo principą. Ji teigia, kad Komisija pažeidė EB 253 straipsnyje numatytą pareigą motyvuoti, taip pat ieškovės teisę būti išklausyta ir jos teisę į nuosavybę. Ieškovė toliau teigia, kad Komisija piktnaudžiavo savo įgaliojimais, veikė mala fides ir savo sprendime padarė nedovanotiną bei akivaizdžią klaidą. Ji taip pat teigia, kad Komisija viršijo savo diskrecijos ribas.
   Be to, ieškovė teigia, kad priimdama ginčijamą sprendimą Komisija siekė, jog būtų atmestas susijęs ieškinys dėl žalos atlyginimo, kurį ieškovė pareiškė byloje T-125/08 (5), šiuo metu nagrinėjamoje Pirmosios instancijos teisme, ir todėl ji nesielgė bona fide.
   
      (1)  OL L 90, p. 48.
   
      (2)  2006 m. birželio 13 d. Pirmosios instancijos teismo sprendimas Atlantean Ltd. prieš Komisiją (T-192/03, Rink. p. II-42).
   
      (3)  1997 m birželio 26 d. Tarybos sprendimas 97/413/EB dėl Bendrijos žuvininkystės sektoriaus restruktūrizavimo tikslų ir išsamių taisyklių laikotarpiu nuo 1997 m. sausio 1 d. iki 2001 m. gruodžio 31 d., siekiant pasiekti tvarią pusiausvyrą tarp išteklių ir jų naudojimo, OL L 175, p. 27.
   
      (4)  2002 m. gruodžio 20 d. Tarybos reglamentas (EB) Nr. 2371/2002, dėl žuvų išteklių apsaugos ir tausojančio naudojimo pagal Bendrąją žuvininkystės politiką, OL L 358, p. 59.
   
      (5)  Byla Atlantean Ltd. prieš Komisiją, T-125/08, OL C 116, p. 28.